Čirč

Čirč je obec na Slovensku v okrese Stará Ľubovňa. Je významným pútnickým miestom Gréckokatolíckej cirkvi na Slovensku.

Vodstvo

Vodné toky 
Cez dedinu tečie potok Soliská (miestne zvaný aj Čirčanka), ktorá sa severozápadne od obce vlieva do rieky Poprad. Do Soliskej sa vlievajú potoky Oľšavec (Viľšavec), Rakovec (Rakyvec), Vlčí potok (Vovči jarok) a iné menej známe potoky.

Vodné plochy 
Andrejovské jazero pri Čirči.

Názov 
Vývin názvu obce
 1349 – Cirk
 1773 – Circs
 1786 – Cshircsh
 1808 – Csircs
 1907 – Csércs
 od 1920 – Čirč

Dejiny 
Obec bola založená na základe zakúpeného práva na území panstva Plaveč. Prvýkrát sa spomína v roku 1248 ako kráľovský poľovnícky revír. Autorom prvej písomnej zmienky je maďarský historik Tóth, ktorý uvádza vlastníkov - rodinu Detre. V roku 1330 sa obec spomína v súvislosti s miestnym farárom menom Henrich a zápis spomína aj chrám. O takmer jedno storočie (roku 1427) je Čirč stredne veľká nezdanená osada, ktorú neskôr postupne dosídlilo rusínske obyvateľstvo. V 14.-16. storočí bola obec súčasťou hradného panstva Kamenica, vlastníkom majetkov bola rodina Sirmaiovcov, no po dobytí a zbúraní hradu Kamenica cisárskymi vojskami v roku 1557 sa za posledných vlastníkom územia uvádza rodina Dežőfiovcov.

V roku 1751 prichádza na vizitáciu aj do Čirča Mukačevský biskup Michal Manuel Olšavský, ktorý takto na príkaz uhorskej kráľovnej Márie Terézie vykonáva vizitácie všetkých svojich farností. Vo vizitačnom protokole spomína drevený kostol a presne opisuje jeho vnútrajšok, ďalej píše o matričnej knihe vedenej o pokrstených, dočítame sa aj o cintoríne, o dvoch zvonoch a uvádza meno farára Izaiaša Janoviča vysväteného od biskupa Georgija Bizancija.

V tomto protokole sa práve prvýkrát spomína v súvislosti s obcou Čirč rodina Janovičovcov, ktorá je šľachtického rodu, šľachtický titul im udelil Karol III. roku 1722. S rodom Janovičovcov sa spája ešte tzv. „dedičné kňazstvo" - prechod kňazstva z generácie na generáciu. Takto v Čirči pôsobil tento rod nepretržite 166 rokov od roku 1640 do roku 1806. 

Posledným známym kňazom z tohto rodu je Ján Janovič, ktorý pôsobil v Čirči v rokoch 1886-1900. Je pochovaný pri terajšom chráme spolu s Elenou Ivanovou Janovič, ktorá má na náhrobnom kríži napisané: „Elena Ivanova Janovič iz rodu dvorjan Čerskich" (preklad: Helena Jánova Janovič z rodiny šľachticov Čirských). Rodina Janovičovcov bola viac ako 5 generácií spätá so životom Čirča a aj preto patria medzi významné osobnosti dejín Čirča.

Obyvateľstvo 
Vývoj počtu obyvateľov:

Náboženské zloženie obyvateľstva:

Národnostné zloženie obyvateľstva:

Politika 
Starostom je nezávislý Michal Didik.

Kultúra a zaujímavosti

Pamiatky 
 Gréckokatolícky chrám Ochrany Presvätej Bohorodičky, jednoloďová barokovo-klasicistická stavba s polkruhovým ukončením presbytéria a predstavanou vežou, z roku 1843. Je možné, že v tomto roku bol len prestavaný starší objekt. Úpravami prešiel v roku 1927 a v rokoch 2005-2006. Interiér je zaklenutý pruskými klenbami. Vnútorné zariadenie chrámu je novodobé. Fasády sú hladké so segmentovo ukončenými oknami. Veža je členená kordónovou rímsou a ukončená korunnou rímsou a barokovou helmicou s laternou. 

 Kaplnka Zosnutia Presvätej Bohorodičky, jednoduchá jednoloďová stavba s polygonálnym ukončením presbytéria a malou strešnou vežou, z obdobia rokov 1898-1901. Rozšírená bola v rokoch 1925 a 2000. Fasády sú hladké s polkruhovo ukončenými oknami. Veža je ukončená trojuholníkovými štítmi a ihlancovou helmicou. 

 Socha Kristus na kríži, polychrómovaná drevorezba z polovice 19. storočia.

Múzeá  
V obci sa nachádza Gréckokatolícke múzeum Myrona Podhájeckého, ktoré bolo sprístupnené verejnosti dňa 2. 9. 2006. Je rozdelené na tri časti. V prvej, vstupnej časti sú podané krátke informácie z histórie obce. Druhá časť ponúka cirkevné dokumenty, knihy a artefakty, ktoré hovoria o bohatej minulosti tejto starobylej farnosti. Tretia časť je rozdelená do dvoch blokov. Ten prvý mapuje život a pôsobenie kňaza, významnej osobnosti v Čirči o. Myrona Podhajeckého, ako aj ďalších kňazov pôsobiacich v Čirči s originálnymi spismi, ktoré doplňuje prezentácia miestnej kultúry v jednotlivých exponátoch.

Hudba 
Obec Čirč má viacero hudobných skupín: Rolland, Medium, Juno.

Pravidelné podujatia 
Folklórny festival k výročiu SNP

Odpustová slávnosť k sviatku Zosnutia Presvätej Bohorodičky (Uspenije)

Čirčanske lito (hudobný program)

Pomníky 
Pomník padlým hrdinom 2. svetovej vojny

Občianska vybavenosť 
 Dom rozlúčky

Školstvo 
 Rok založenia: 1926
 Prvá až štvrtá trieda + prvá až siedma špeciálna trieda
 Riaditeľ školy: Mgr. Milan Varchola
 zástupca riaditeľa: Mgr. Mária Liščínska

Šport 
Telovýchovná jednota Družstevník Čirč:
 Rok založenia: 1969
 dospelí - 5. Liga Šarišská
 dorast - 3. Liga Šarišská
 žiaci. - okresná liga

Osobnosti obce

Rodáci 
 Viktor Kopčák (* 1919 - † 1980), spisovateľ ukrajinskej národnosti, vedúci kultúrneho a osvetového oddelenia UNR (Ukrajinská národná rada) (1950-1951), predseda ÚV KZUP (Kultúrny zväz ukrajinských pracujúcich), redaktor Nového žiťťa (1951-1955, 1959-1966), Družno vpered (od 1956), Dukľa (od 1958), učiteľ, spoluautor memoárovej knihy o SNP a partizánskom hnutí na Čergove a prekladateľ učebníc do ukrajinského jazyka.

Pôsobili tu 
 Myron Podhajecký (* 1919 - † 1995), gréckokatolícky kňaz (vo farnosti Čirč pôsobil v rokoch 1972 - 1995), bol tajomníkom biskupského úradu v Prešove (1940 - 1941), špirituálom a profesorom na Gréckokatolíckej bohosloveckej škole v Prešove (1941 - 1950) a pápežským komorníkom. Dňa 2. septembra 2006 bolo slávnostne otvorené národno-cirkevné múzeum Myrona Podhajeckého v obci Čirč.

Referencie

Iné projekty

Externé odkazy 
 Oficiálna stránka obce
 Pútnicke miesto

 
Obce okresu Stará Ľubovňa
Rusínske obce okresu Stará Ľubovňa
Gréckokatolícke pútnické miesta